En uges politiarbejde tog fart mandag, da erfarne efterforskere fandt det helt rigtige klip til at identificere den bil, de senere fandt parkeret ved en 71-årig mands bopæl.

Annonce

Karup/Viborg: Det var to erfarne efterforskere, der mandag for alvor fik sat skred i opklaringen af sidste uges tragiske trafikdrab ved Flyvestation Karup. Det fortæller en både tilfreds og stolt Poul Vestergaard-Lau, vicepolitiinspektør og leder for lokalpolitiet i Viborg. Forud var gået en uge, hvor ulykken - der kostede en 22-årig værnepligtig livet - havde fyldt rigtig meget, både på politistationen, på flyvestationen og i mediebilledet. - Jeg har ikke tal på, hvor mange tip, der er kommet. Det er virkelig, virkelig mange, siger Poul Vestergaard-Lau.

Annonce

Helt vildt godt arbejde

Den dræbte 22-årige havde mandag den 7. oktober opholdt sig på KFUM-soldaterhjemmet, da han ville krydse Herningvej ved 20.45-tiden. Her blev han på vej over til hovedindgangen ramt af en bil. Det var vagten på flyvestationen, som hørte et voldsomt bump, og som kort efter fandt den unge mand, hvis liv ikke stod til at redde. Siden blev der altså sat en menneskejagt ind, for både bil og bilist var forsvundet. Tilbage stod man med blandt andet et noget grynet klip, hvor man kan se bilen passere Gedhus-vagten kort tid før, den ved hovedvagten ramte den 22-årige værnepligtige. Videoen og beskrivelserne af den lille personbil blev delt vidt og bredt, men det var ikke efterlysningerne i offentligheden, der førte frem til den 71-årige mand, som sent mandag eftermiddag blev opsøgt på sin bopæl af politiet, der ikke ønsker at oplyse, hvor manden bor. - Nej, det er to politifolks efterforskning i går (mandag, red.) som førte frem til det helt rigtige klip fra Sunds, fortæller Poul Vestergaard-Lau. - På det klip kan man se en streamer på siden af bilen, og så har vi via nogle forskellige firmaer fået den sidste brik i puslespillet, så vi blev ført i retning af yderligere et firma, som bilen tilhører. Det firma har udlånt bilen til den 71-årige, siger vicepolitidirektøren, og tilføjer: - Det er, undskyld mig, helt vildt godt politiarbejde krydret med nogle rigtig gode videooptagelser samt nogle ansatte i et firma, der sendte os i den rigtige retning.

Annonce

For enden af vejen

Da politiet bankede på den 71-åriges dør sent mandag eftermiddag kunne de ifølge Poul Vestergaard-Lau hurtigt konstatere, at de nu havde fundet den rette adresse. Dels grundet skaderne på den hvide VW Up, dels på grund af mandens adfærd. - Sådan nogle erfarne efterforskere kan fornemme sådan noget. Forestil dig, at du godt ved, at du måske har gjort noget, der ikke er særlig smart, og pludselig står politiet foran din husdør. De var ikke spor i tvivl om, at løbet nu var kørt, siger vicepolitiinspektøren. Bilen, som har været vidt og bredt efterlyst, indikerede som nævnt også, at politiet havde fundet frem til den skyldige. Den var ikke gemt væk - og så alligevel: - Manden bor nede for enden af en vej, og der havde han parkeret bilen sådan, at fronten vendte væk fra nysgerriges blikke, så det virker som om, han har gjort noget aktivt for, at bilens skader ikke skulle kunne ses, siger Poul Vestergaard-Lau.

Annonce

Tre sigtelser